[{"text_idx": "#000001", "text": "N\u2019o deus ket ar stourmerion savet ul leviadurezh, ur stuzegezh afrikat diles a oa spirus da c\u2019hanedigezh ur bed reishoc\u2019h ma vije bet kevatal perzhiadur ar Re Wenn hag ar Re Zu.\nDiaes eo da vihanvourc\u2019hizelezhiou\u0300 ar bed embreger hent ar rezid. Re sammet int gant ur stuzegezh trec\u2019h int karget da erounit evit ar vistri emdennet war o goumoulenn en nen\u0303vou\u0300. Falset eo o dezevout gant gwerc\u2019helezh o saviad.\nMandela n\u2019en deus ket kollet e amzer, bet en deus ar pezh a hete, pezh a hete bihanvourc\u2019hizelezh e vro. Bodet o deus ar boblan\u0303s morian en-dro dezho met n\u2019o deus degaset d\u2019ar boblan\u0303s-se benveg ebet da gaout krap war he zonkad.\nTavantegezh, feulster, mezh, diskar ar stuzegezh morian a gendalc\u2019h dibedennus.\nArabat kredin\u0303 e vefe kalz gwelloc\u2019h an traou\u0300 dindan ar Stad C\u2019hall da skouer. Hen\u0303vel eo an doareou\u0300 er bed a-bezh.\nAr stuzegezhiou\u0300 diskaret zo renket da stuzegezhiou\u0300 henvoazel dre m\u2019eo bet divarrek ar re o deus graet ganto d\u2019o c\u2019has war-raok, beuzet ma oant en o c\u2019hoant ober berzh er bed evel m\u2019eman\u0303 en ur son\u0303jal e c\u2019hellfent kemm an traou\u0300 da c\u2019houde.\nHent bac\u2019h an emsav micherour eo bet ivez, hag hent-bac\u2019h an holl emsaviou\u0300 ganet abaoe an 18vet kantved."}]